Papersnake/gushiwen huggingface dataset:
送同年朱师古龙图赴潼川
范成大（宋代）

杏园耆旧如晨星，白头相对眼故青。
奉常礼乐照东蜀，十年清名留汉廷。
蜀人减估天恩厚，高议清阴犹记否？
迩来闻道更蠲除，此段始终君一手。
归见岷峨无愧词，父老笑迎还叹咨。
贾生未可去宣室，屯膏一州谁谓宜。
魏阙江湖关出处，招头不用催鸣橹。
遥知梦境尚京尘，哑吒满船闻鲁语。
安之家庭甘结实三首 其一
范纯仁（宋代）

温甘移种自君家，香雪年年只吐花。结实定非江北枳，新诗先费主人誇。
隆兴书堂自警三十五首
陈淳（宋代）

古人用功处，步步最缜密。
胡尔大阔疏，践履无其实。
三月晦日邀李仁常诸兄饮味元堂有作
范景文（明代）

急防暮雨催花尽，移槛仍为一日留。仙易误人聊作戏，谁能问日类藏钩。

茶颠入酒心难醉，鸟语参歌韵更幽。尽日追欢休卜夜，还教宵梦伴春愁。
冯氏书斋小松二首
王贞白（唐代）

孤根生远岳，移植翠枝添。自秉雪霜操，任他蜂蝶嫌。

微阴连迥竹，清韵入疏帘。耸势即空碧，时人看莫厌。

得地已经岁，清音昼夜闻。根涵旧山土，叶间近溪云。

野鹤望长远，庭花笑不群。须知摇落后，众木始能分。
送郭大夫元振再使吐蕃
张说（唐代）

犬戎废东献，汉使驰西极。长策问酋渠，猜阻自夷殛。

容发徂边岁，旌裘敝海色。五年一见家，妻子不相识。

武库兵犹动，金方事未息。远图待才智，苦节输筋力。

脱刀赠分手，书带加餐食。知君万里侯，立功在异域。
次韵王子钦上元感事三首 其二
孙觌（宋代）

金地三千界，珠宫十二楼。人行仙佛土，春满帝王州。

邂逅群雄扰，消磨百战休。伤心歌舞地，锦缆起汀鸥。
再和 其二
林希逸（宋代）

白发攒眉住道边，钱荒籴贵怕人传。溪干早稻垂头久，次第今年似有年。
赋莲城堂
姜特立（宋代）

此是吾邦别洞天，楼台高下白云边。
鸟声人语相酬答，山影溪云共接连。
便欲弃家来学道，不须航海去求仙。
愧无冰雪清新句，且读骚经点易编。
遣感
邹浩（宋代）

我命还须我自推，细微休更问蓍龟。枯茎朽骨犹能兆，岂有灵台不了知。
冬行书驿壁
李宪乔（清代）

寒促腊将半，担囊更别亲。朔风当去马，远雪带行人。

野市归常早，山程问不真。自惭书几上，犹作泣歧身。
附汉四主赵一主后赵六主魏冉闵
郭之奇（明代）

五胡首难繇元海，流祸中原三百载。元海安能为祸媒，晋武贻百自贻痗。

八王相肉更相屠，五部还帅空相待。左国为都气类成，雒长已入中原改。

聪曜横行孰可当，为汉为赵终为儡。青衣执盖万年羞，胡雏执曜真磊磊。

本从光鹿求并驱，岂知族虎方饥馁。灭赵终归故晋人，天纵天骄天必悔。

古来逆叛皆巨恶，靳冉除戎宜薄罪。长男少女刘莫留，三十八孙石堪醢。

胡不乱华胡不亡，天将灭胡亦胡诒。举目山河思厉阶，渊聪勒虎今何在。
系裙腰 题月华裙
董元恺（清代）

怪看窣地缕金花。新匀染，拂轻纱。浅深颜色随浓淡，彩晕交加。

云拖水，月生华。

五铢细熨湘纹褶，襞来皱，处偏佳。嫦娥碧海微尘步，低映晴霞。

东风摇漾，绣屏遮。
次韵林次中九日都下感事二首
苏颂（宋代）

登高能赋属诗家，况值嘉辰对菊花。
乍感商飚流素龠，故摛鸿藻艳春华。
边关礼命行看至，淮海归期亦有涯。
早晚霜寒侵旅榻，又悬复帐换青纱。
白云窝
王汝玉（明代）

君家昔在吴山住，俗客长年少来去。我因登眺远相寻，直到白云最深处。

怜君所寓多清幽，云为台榭雪为楼。但解此身居混沌，不知人世换春秋。

采药云随身，读易云依座。閒到白云吟，醉拥白云卧。

石鼎茶香午梦回，白云犹自未曾开。柳絮一天风不卷，梨花万树月初来。

莫论柳絮风，难比梨花月，容易飘零容易缺。何如白白山中云，晨夕相看自怡悦。

自怡悦，人谁知，白云本与无心期。飘然辞云下山去，佩琴携鹤游京师。

寄迹京师逾十载，白云缥缈长不改。济人未了竟忘归，故山猿鹤应相待。

我去君来二十春，今朝那复又逢君。何时共买东风棹，相与还山访白云。
苕溪杂兴四首
苏泂（宋代）

斜风细雨转船头，夜半波平带月流。
行到下菰城畔望，水晶宫阙是湖州。
紫藤
白居易（唐代）

藤花紫蒙茸，藤叶青扶疏。谁谓好颜色，而为害有馀。

下如蛇屈盘，上若绳萦纡。可怜中间树，束缚成枯株。

柔蔓不自胜，袅袅挂空虚。岂知缠树木，千夫力不如。

先柔后为害，有似谀佞徒。附著君权势，君迷不肯诛。

又如妖妇人，绸缪蛊其夫。奇邪坏人室，夫惑不能除。

寄言邦与家，所慎在其初。毫末不早辨，滋蔓信难图。

愿以藤为戒，铭之于座隅。
小重山 端午
纪映淮（清代）

闲窗独坐病馀身。惊闻画鼓闹，在河津。始知节届佩符辰。

彩丝系，输与少年人。

一岁一番新。年光催短鬓。暗伤神。感时怀古欲沾巾。

湘江渺，何处吊灵均。
元和元年蒙恩封成纪县伯时室中封安喜县君…聊申贺赠
权德舆（唐代）

启土封成纪，宜家县安喜。同欣井赋开，共受闺门祉。

珩璜联采组，琴瑟谐宫徵。更待悬车时，与君欢暮齿。
慈孝寺饯子敦席上奉同孔经父八韵
黄庭坚（宋代）

日永知槐夏，云黄喜麦秋。
同朝国士集，赐沐吏功休。
只园冠盖地，清与耳目谋。
晴云浮茗椀，飞雹落文楸。
一客众主人，醉此顾虎头。
虎头持龙节，挑河使东流。
厥田惟上上，桑麻十数州。
计功不汗马，可致万户侯。
庐山瀑布
范仲淹（宋代）

灵源何太高，北斗想可挹。
凌日五光直，逗云千仞急。
白虹下涧五，寒剑倚天立。
阔电不得瞬，长雷无敢蛰。
万丈岩崖坼，一道林峦瀑。
险逼飞鸟坠，冷束山鬼润。
须当截海去，独流不相入。
和仆射牛相公见示长句
刘禹锡（唐代）

静得天和兴自浓，不缘宦达性灵慵。大鹏六月有闲意，

仙鹤千灵无躁容。流辈尽来多叹息，官班高后少过从。

唯应加筑露台上，賸见终南云外峰。
和虞相喜雪二首 其一
王质（宋代）

缟夜寒辉花雨天，洒空飞羽箭离弮。普开薝卜诸天供，大展兜罗万里绵。

见在十方惟此佛，后来千古说今年。乾坤正赖君调理，未用轻寻范蠡船。
恭奉皇太后回銮车驾发盛京得诗四首 其三
弘历（清代）

荏苒翠华移，祥风左右吹。千官陪警跸，万姓仰威仪。

御道如弦直，名山入画奇。二陵佳气绕，步马动留思。
题延真陈炼师东庭四时词
刘崧（元代）

道人神气清，碧眼映绿发。晨起折寒梅，和花咽飞雪。
奉和府公新作盆山激水若泉见招十二韵
刘敞（宋代）

谁谓山水秀，忽登君子堂。乃知仁智乐，不与冠盖妨。

浓霭万叠碧，悬流百寻长。列峰映落落，绕溜含苍苍。

气爽变衡霍，声幽激潇湘。意真景自远，趣逸累已忘。

鸣玉无时续，翠屏终日张。赏音得虚寂，寓兴成轩昂。

夙昔慕丘壑，迩来倦簪裳。欣符洗耳愿，遽有寻源狂。

纵目寄历览，挟琴写铿锵。但疑主人厌，应接殊未央。
虎山桥问渡入五湖
王逢年（明代）

野水平芜霸迹消，苍茫万顷乱飞涛。
参差三弄醉远客，七十二峰迎画桡。
细雨鸠鸣玄墓树，夕阳僧过虎山桥。
武陵源口秦人路，莫向浮云问市朝。
贺车驾幸秘书省二首
吕祖谦（宋代）

紫清丹极与天邻，阖闢乾坤系笑嚬。
独为斯文回一顾，坐令吾道重千钧。
先王旧物参差见，列圣明谟次第陈。
墨客区区感荣遇，岂知深意在彝伦。
送驾部刘侯赴阙诗
赵湘（宋代）

帝有天命，四方是宣。祥有时数，元极则传。爱物在皇，恶盈在天。

惟彼庐墟，安宁有年。土沃无蠹，民骄且专。穷侈勿度，宄猾相肩。

彼孽既盈，厥兆斯绵。天子眷之，丞相竦然。佥曰畴当，刘侯其贤。

帝命钦哉，布教甚玄。俭以示之，信以布之。侈焉猾焉，禁之制之。

惟公拳拳，是民咨咨。惟民未知，其恶去迟。公恐公惧，吾知天时。

将及弗度，明年果饥。雨师不顾，其岁莫支。回禄仍怒，公豫其知。

虽凶虽燄，弗祷弗祈。厥民既羸，爰求其私。始恻天变，相议而辞。

公始俭我，我莫肯随。公始廉我，谓公启威。公实爱我，而莫之知。

洎禀公教，里闾相师。易侈以俭，猾庸悔追。逮夫次岁，百物咸宜。

雨奋于毕，火藏于离。民歌且谣，四郊怡怡。教民肃祗，功德流滋。

史臣弗遗，后世是资。孝绩未彰，徵于帝畿。腹心肾肠，帝将布其。

民之怀仁，亦孔之微。公不我留，赍咨涕洟。来既云暮，去惟是思。

湘采民谣，播于声诗。
三家兄平明发舟归𤀌川别后寄此
区大相（明代）

扁舟石门里，双棹荡孤烟。日夕望江树，彷佛见𤀌川。

原上鹡鸰沙中雁，一水相连不道远。稚子早攀岩桂待，行人独忆云松返。

惜是东西南北人，十年漂泊尚迷津。平明送兄返田舍，薄暮思家泪满巾。
梁宣王挽词三首
宋之问（唐代）

贵藩尧母族，外戚汉家亲。业重兴王际，功高复辟辰。

爱贤唯报兴，乐善不防身。今日衣冠送，空伤置醴人。

金精何日闭，玉匣此时开。东望连吾子，南瞻近帝台。

地形龟食报，坟土燕衔来。可叹虞歌夕，纷纷骑吹回。

像设千年在，平生万事违。彩旌翻葆吹，圭翣奠灵衣。

垄日寒无影，郊云冻不飞。君王留此地，驷马欲何归。
香山寺石楼潭夜浴
白居易（唐代）

炎光昼方炽，暑气宵弥毒。摇扇风甚微，褰裳汗霢霂。

起向月下行，来就潭中浴。平石为浴床，洼石为浴斛。

绡巾薄露顶，草屦轻乘足。清凉咏而归，归上石楼宿。
题画十首 其六
吴镇（元代）

万木凋残众岭寒，诛茅栖息易为安。朝来犹有寻幽者，不畏崎岖磴百盘。
雨中留范晓村家
陈著（宋代）

年来常闭户，一动自知非。
坐雨诗消闷，思家梦当归。
山林容自拙，道路目孤飞。
便整回头步，西园笋薤肥。
九月廿一自虎林回同程晓崖游梅得
徐瑞（宋代）

弛担息虚馆，释屩解行缠。一笑得妙士，揖我谓我儇。

相携履巉得，共访梅花仙。石门歘谺豁，空洞别一天。

徐行呼二竖，秉炬导其前。沿崖异草垂，绕径秋香妍。

行行渐深入，响答殊清圆。下有苔磴峙，上有孔穴穿。

深处窅如阱，旷处平如田。或如人坐立，或如兽蹲跧。

古石列怪状，时闻滴幽泉。向来开天牖，坐看日月旋。

儿童撞嵌得，如钟鼓咽咽。领览不能尽，荒幻难言宣。

我从虎林来，足茧归心悬。举瓢挹危露，尘肺聊用湔。

清寒不可留，欲去还延缘。赋诗纪兹游，绝笔凭谁镌。
长安亲故
卢殷（唐代）

楚兰不佩佩吴钩，带酒城头别旧游。

年事已多筋力在，试将弓箭到并州。
水龙吟 其二
刘克庄（宋代）

先生放逐方归，不如前辈抽身早。台郎旧秩，看来俗似，散人新号。

起舞非狂，行吟非怨，高眠非傲。叹终南捷径，太行盘谷，用卿法、从吾好。

闭了草庐长啸。后将军来时休报。床头书在，古人出处，今人非笑。

制个淡词，呷些薄酒，野花簪帽。愿云台任满，又还因任，赛汾阳考。
琴曲歌辞。龙宫操
顾况（唐代）

龙宫月明光参差，精卫衔石东飞时，鲛人织绡采藕丝。

翻江倒海倾吴蜀，汉女江妃杳相续，龙王宫中水不足。
梅花绝句十首 其六
陆游（宋代）

子欲作梅诗，当造幽绝境。笔端有纤尘，正恐梅未肯。
清明日遣三儿奠李文正公墓时上疏乞归未报
顾清（明代）

三年不拜先生墓，一滴尤伤此日心。
古道曲村犹历历，旧松新桧想森森。
周旋未敢遗言坠，阅历空嗟往迹深。
愿乞明灵表衷素，早教藜葛返初林。
送耿宣赞 其二
韩淲（宋代）

数年来往于南鹿，酒到诗成情转亲。鹏翼喜君才得路，春风更不话离情。
游金精次韵
曾原郕（唐代）

鲸奔兽骇罗群峰，晴岚湿雾深几重。
世言番君勇穿石，此事荒唐敢云实。
仙凡聚散那得知，祗今流水篆元之。
冲升坛在肯回雇，木鹤痴情飞不去。
五诗遗笔写元云，残碑记载心何勤。
谁通一罅山前路，车马尘埃了朝暮。
刘郎想自天台来，步步锦绣连云开。
千崖万壑玲珑窍，今日重逢应一笑。
苍苍石彭青云齐，名章合刻悬崖西。
可怜一觉邯郸炊，胸中五色蟠晴霓。
此桃种在清虚处，不断尘埃笑崔护。
人世从教隔古今，洞府何从认新故。
我发白矣骨尚凡，悠悠空老茲山间。
酌泉祈仙会当见，曾有麻姑访王远。
柳梢青（丙戌送陈仁父赴班）
李曾伯（宋代）

万里青天，西来后我，先我东归。夜月鞭筹，春风幕府，鹗荐争推。

夜行到手休辞。道秋菊、春兰有时。若到松江，莫惊鸥鹭，记取坡词。
白蘋香
史承谦（清代）

别恨尚牵罗袖，吟情懒付蛮笺。匆匆过了楝花天，那有春红在眼。

阴重暗添衣润，日长惟费炉烟。闲看绿影自清圆，梅雨暂疏纨扇。
次韵赵祖德送李衡阳有感
程洵（宋代）

秋日晒古城，秋风来水乡。临流送归客，离思飞云扬。

银液深蘸甲，金钗俨分行。祖行礼虽微，善颂意则良。

破涕忽成笑，欲语旋复忘。若人工涉世，止沸非扬汤。

俛首是非海，如居清净坊。一朝脱屣去，翩如雁随阳。

三折仅存臂，九回无复肠。所欣返全璧，讵复忧焚冈。

我本山林人，才非锥处囊。偶然踏朝市，包以冠与裳。

谁吹邹子律，自分冰氏凉。馀习但文字，残星弄微芒。

来时岸柳绿，倏见秋叶黄。何当首归途，解此名利缰。

湖山足佳处，与君共徜徉。
送李中舍袭之宰南郑
梅尧臣（宋代）

莫问褒中道路难，襄阳直上几重滩。
苍烟古柏汉高庙，落日荒重韩信坛。
出水槎头一丝挂，穿虹雨脚两桥残。
土风大抵如南国，期会先时俗自安。
凤城七夕辱比邻陈君治具见贻有感而作
林大春（明代）

新秋犹旅食，嘉蔬与芳邻。一饭应须报，宁同按剑人。
灵山寺
林仕猷（明代）

一洞烟霞紫翠深，上方台殿锁秋阴。悬崖老树鸣天籁，落涧飞泉响石琴。

往事祇今成感慨，浮生何幸得登临。留衣亭上三更月，照彻昌黎万古心。
或劝病中不宜数亲文墨，医亦归咎，题四绝以
范成大（宋代）

作字腕中百斛，吟诗天外片心。
习气吹剑一吷，病躯垂堂千金。
意马场中汗血，隙驹影里心灰。
吉蠲笔墨安用，付与蛛丝壁煤。
诗成徒能泣鬼，博塞未必亡羊。
刚将妄言绮语，认作锦心绣肠。
师＊尚合余烬，羹热休吹冷虀。
解酲纵无五斗，且复月攘一鸡
送三门发运辛寺丞赴阙
魏野（宋代）

山河仗忠信，尽室去安然。
白浪为行路，戏旗认坐船。
禹门辞有燕，隋柳到无蝉。
岂羡乘槎客，风流载管弦。
黄菊
黄庚（元代）

压丛秋色万黄英，多少金风染得成。
篱下年来无靖节，寒香不似晋时清。
即事 其四
李攀龙（明代）

天子何神武，乘秋欲破胡。儒臣擐甲胄，大将解兵符。

叱咤风云合，艰危日月扶。北瞻陵寝色，葱郁近皇都。
次韵徐赞府蜚英八首
方回（元代）

长官行县课农书，耕叟治田贾趁虚。
上到岭头望应喜，人烟今密旧时疏。
体斋诗为梁溪冯季求作
敖陶孙（宋代）

口腹不自主，来吟体斋诗。三肃斋中人，问体安措辞。

体卑语近拘，体高语近欺。耳目口鼻形，人各师其师。

要之天地间，当以一理推。冯侯好兄弟，一一清庙姿。

是家好谈道，脱略毛与皮。一堂春愔愔，诗礼相娱嬉。

但愧远客尘，涴子连理枝。虽然参自诀，要知不磷缁。

我车得国工，分路有险夷。君知鲁叟圣，妙在物不遗。

当其作春秋，一字如权锤。越境惜赵盾，断谓此语非。

俗儒无已心，望道如隔纰。闭门画圆方，用世多参差。

千载堪一咍，汝足未及巇。冯郎顾我笑，坐久炉烟迟。

黄花粲墙东，青山转墙西。吾言亦已费，须君浮一卮。
游嵩山十三首 其九 测影台
杨奂（金朝）

一片开元石，愈知天地中。今宵北窗梦，或可见周公。
过榕城
谢宗鍹（明代）

萧条兵火后，井邑数家存。海气兼秋阔，潮声向晚翻。

腥风牡蛎市，细雨木棉村。入夜多凄警，犹闻铃柝喧。
再用韵
方岳（宋代）

终须西塞老渔村，抵用南昌隐市门。
时序略如飞鸟过，世终何市聚蚊喧。
竹其安否六太息，梅自癯然三可尊。
贫味却愁儿辈觉，未妨壁立病文园。
送王止善入京
柯九思（元代）

君到金华怯暮暮，御沟波暖绿粼粼。城南牡丹大如斗，马上葡萄能醉人。
和元八侍御升平新居四绝句·松树
白居易（唐代）

白金换得青松树，君既先栽我不栽。
幸有西风易凭仗，夜深偷送好声来。
题陈千户急流勇退卷
张弼（明代）

裘马风尘欲白头，湘江空阔自眠鸥。秋来应起张翰思，年少知几万户侯。
偈颂一百零一首 其五十六
释慧性（宋代）

是句亦刬，非句亦刬。瞒瞒顸顸，生铁门限。如斯出世为人，瞎却衲僧正眼。

子细捡点将来，也是徐六担板。
赠术士姚有应自号通灵心神仙口
姚勉（宋代）

一点灵虚镜样明，只须提掇要常醒。
微几才动先知吉，万象交森独测灵。
至寂静中能有感，遍酬应后却无形。
死灰枯木都非法，但读吾儒一字经。
诗一首
周焘（宋代）

东山蜡屣坏车轮，小草青知山外春。
园柳鸣禽唤幽梦，惠连诗句更何人。
禹寺
苏凌然（宋代）

看经转佛稻场边，一径松杉密似烟。见说老僧浑不出，送人只到寺门前。
送蔡迨赴桂阳令
周必大（宋代）

工部诗题满剑川，仪曹文笔照湖南。
身行蜀栈曾幽讨，舟挂吴帆又饱参。
睎骥有心真自得，拔茅无术定谁惭。
金兰正好追英彦，蒲谷翻令试子男。
县古荒祠怜义帝，地灵胜槩忆苏躭。
冰台小试医民瘼，帛幅高张律吏贪。
卫飒化行先礼教，茨充美政是耕蚕。
故家遗俗今无几，往行前言孰可谈。
鸿雁峰高书晨击，骊驹歌阕酒空酣。
伊予已卜江湖隐，灵寿何时寄草庵。
颂古十首
释行巩（宋代）

百尺竿头五两垂，穷沙绝漠任风吹。
可怜无限沧浪客，犹把南针定所归。
和刘珵西湖十洲·雪汀
舒坦（宋代）

点柳妆梅不暇裁，平波直拟涌瑶台。
钓机苇岸知何许，几误渔舟夜半来。
昙花图
吴王坦（清代）

摇曳珠幢翠带长，紫霞一片护花房。金莲乐树知无色，七宝阑中自在芳。
河间献王墓
张继（唐代）

汉家宗室独称贤，遗事闲中见旧编。偶过河间寻往迹，

却怜荒冢带寒烟。频求千古书连帙，独对三雍策几篇。

雅乐未兴人已逝，雄歌依旧大风传。
雨后骤冷凄然
韩淲（宋代）

天高气萧瑟，薄薄寒中人。登山兮临水，贫士志不平。

惆怅徒自怜，羁旅谁友生。申旦耿不寐，淹留可无成。
五日游将军射林莫子良后至以诗嘲之
沈鍊（明代）

相约出郊坻，兼逢重五时。世人皆赏节，吾党属题诗。

射柳逢场暇，看花恨日迟。如何张孺子，偏后老人期。
吹箫图为刘海阳赋吹箫图为刘海阳赋
刘永之（明代）

曾引双飞綵凤来，紫琼镂管上箫台。于今无复人间梦，一曲閒吹坐碧苔。
再和杨公济梅花十绝
苏轼（宋代）

莫向霜晨怨未开，白头朝夕自相催。
斩新一朵含风露，恰似西厢待月来。
漫成三绝句 其三
张扩（宋代）

三馆赘疣终罢废，丛祠甲乙例推迁。斗升似线当复续，冠带如雠莫近前。
咏史上·曹参
陈普（宋代）

人彘风腥起两宫，艾豭歌唱满秦中。
酒壶不但容齐狱，时事方宜用盖公。
病中吟
邵雍（宋代）

尧夫三月病，忧损洛阳人。
非止交朋意，都如骨肉亲。
荐医心恳切，求药意殷勤。
安得如前日，登门谢此恩。
马上 其三
邹浩（宋代）

孤冢如山官路傍，老农指似是前王。可怜烜赫当年计，牧笛樵歌付夕阳。
次韵震子磐送糟蟹 其四
王安中（宋代）

塞上秋残百万生，书囊旁午此时行。聋丞自荐笺虽妙，未必持螯手肯争。
题苏养直词翰巨轴
曾慥（宋代）

元佑文章绝代无，为盟主者眉山苏。
旧闻宗匠为诗匠，今见东湖说后湖。
寂寞香山老居士。浩荡烟波古钓徒。
澜翻翰墨惊人眼，一段清冰在玉壶。
邵公泉二首
张嵲（宋代）

遗爱在斯土，谅如泉山滋。
居人不敢唾，时复照须眉。
无题
毛麾（金朝）

小颦对起石州山，杨柳分青入髻鬟。乍识春风眼如鹘，为谁无语独凭阑。
方太君生日
项安世（宋代）

飘飘南极上明星，浩浩东风入翠醽。
春最好时才中半，人难学处是修龄。
已开棠树千枝锦，尚欠蓂花一荚青。
更愿儿孙添晚景，早收丹桂媚慈庭。
次韵答寄阆风舒先生
戴表元（宋代）

闻说芗岩老，风情不减前。菊盘秋熟蟹，竹枕晚凉蝉。

碑碣僧频谒，诗囊客自编。梅花紫溪路，一别又三年。
三峰草堂 其二
程俱（宋代）

雨洗千山翠欲浮，稻畦松涧已争流。朝来风急凝云尽，历历钟声过五州。
山脚散步由舍北归
陆游（宋代）

空碧升团月，江郊弄夕霏。
生涯今始是，年事古犹稀。
冰解鱼初跃，风和雁欲归。
兴来忘远近，草露已沾衣。
临江仙
朱敦儒（宋代）

信取虚空无一物，个中著甚商量。风头紧后白云忙。风元无去住，云自没行藏。

莫听古人闲语话，终归失马亡羊。自家肠肚自端详。一齐都打碎，放出大圆光。
伏暑经桐庐道中 其二
黎民表（明代）

丹霄回首梦魂惊，避暑还催奏赋成。沧池何处堪停跸，笑指荷花放舸行。
送真歇禅师
林季仲（宋代）

我与真歇师，同年五十八。
对之竟颓然，百事付华发。
买舟系篱傍，一日来告别。
挽之不肯留，径山演法切。
佛法果何如，请师为指诀。
俯首无一言，苦欲相泯灭。
余漫述所闻，此法本无缺。
山河连大地，鸟兽暨鱼鳖。
抽至一蠛蠓，中含大千阔。
试即此身求，万象皆森列。
声色臭味等，六根能剖决。
阿谁使之然，未可计巧拙。
盍亦返故乡，子细自披抉。
当有无价珍，终身用不彻。
胡为浪驰走，千里访名刹。
环立广坐下，觑人摇辅颊。
譬如坐海底，巨浸从头没。
反问岸上人，觅水济我渴。
师闻抵掌笑，却道我饶舌。
径山堂未开，居士法先说。
儒生玩韦编，贝叶师所阅。
两家相诟病，久矣互侵伐。
孰如吾二人，一见意轩豁。
纵谈这个事，回出言词末。
古人知造车。不较出门辙。
看谁到长安，宁论胡与粤。
因书问答语，聊以赠真歇。
去去亦何之，千水涵一月。
和李判院见寄
曹勋（宋代）

光景飞驰疾去波，别来秋色换春和。
真铅未有三花验，籥虚嗟春载过。
诗句惊人增感发，水云留处恐蹉跎。
荆山凿透应多玉，分与贫儒奈老何。
乐府杂词三首
刘言史（唐代）

紫禁梨花飞雪毛，春风丝管翠楼高。

城里万家闻不见，君王试舞郑樱桃。

蝉鬓红冠粉黛轻，云和新教羽衣成。

月光如雪金阶上，迸却颇梨义甲声。

不耐檐前红槿枝，薄妆春寝觉仍迟。

梦中无限风流事，夫婿多情亦未知。
初秋杂咏
梁松年（清代）

有感夜孤坐，相思断复连。独弹幽怨调，谁拂别离弦。

鹤警月中露，萤飞雨后天。砧声如识意，莫到戍楼边。
野狐泉
罗隐（唐代）

潏潏寒光溅路尘，相传妖物此潜身。

又应改换皮毛后，何处人间作好人。
沁园春·带湖新居将成
辛弃疾（宋代）

三径初成，鹤怨猿惊，稼轩未来。甚云山自许，平生意气；衣冠人笑，抵死尘埃。意倦须还，身闲贵早，岂为莼羹鲈脍哉。秋江上，看惊弦雁避，骇浪船回。
东冈更葺茅斋。好都把轩窗临水开。要小舟行钓，先应种柳；疏篱护竹，莫碍观梅。秋菊堪餐，春兰可佩，留待先生手自栽。沉吟久，怕君恩未许，此意徘徊。
玉泉亭
赵抃（宋代）

潺潺朝暮入神清，落涧通池绕郡厅。乱石长松山十里，讨源须上玉泉亭。
水龙吟（丁经之用韵咏园亭，次韵以谢）
张榘（宋代）

近家添得园亭，晓山时看飞云过。拥石栽梅，疏池傍竹，剪除芜污。更喜南墙，杏腮桃脸，含羞微露。算莺花世界，都来十亩，规模好、何须大。

开放两眉上锁。把春前、新醅拨破。病酒无聊，且容觞客，无多酌我。底用歌喉，柳边自有，鸣禽相和。逗归来，折得花枝教看，似人人么。
代挽赵工侍汤氏令人三首 其一
刘宰（宋代）

传柑归遗惹天香，折桂重看膝上郎。贝叶经中空世念，菱花镜里谢宫装。
近望牛头山
王铎（明代）

汉西郊野望牛头，滚滚寒云万顷流。
钟磬不关兴败事，藤萝犹挂古今愁。
树连山色低秦塞，水带军声别阆州。
割据雄图忧后日，夕阳无语下寒丘。
夜闻贾常州崔湖州茶山境会亭欢宴
白居易（唐代）

遥闻境会茶山夜，珠翠歌钟俱绕身。
盘下中分两州界，灯前各作一家春。
青娥递舞应争妙，紫笋齐尝各斗新。
自叹花时北窗下，蒲黄酒对病眠人。
半野堂
陈文述（清代）

尚书遗事久沧桑，此地犹传旧草堂。暮雨楼台春寂寂，月明烟树夜苍苍。

绛云人去琴河浅，红豆花疏镜槛凉。笑我经旬闭门坐，更无游女踏斜阳。
丑奴儿
宋先生（宋代）

金公本是干家子，住在坤宫。真虎真龙。吃尽三尸及九虫。

丹砂锻炼泥丸里，赫赫长红。一日成功。直见三清太上公。
岳德器远来见访袖出六年前所赋湖庄诗次韵答
曹彦约（宋代）

巴蜀归才子，江湖枉使车。
久吟工部句，新寄子公书。
面对花应笑，眉开柳为舒。
苦无杯酒暇，人事正纷如。
自淮梱代归领累偕亲友游虎丘偶成数语以纪岁月时淳祐庚戌七月廿五日
丘岳（宋代）

一目四苍莽，突然见林丘。飞来灵鹫峰，幻出蓬莱洲。

浮图高崒嵂，石径通深幽。生公讲经台，曾闻石点头。

剑池杳无底，脩绠汲寒流。千古诧奇传，兹事还是不。

我来秋向深，良苗匝平畴。忧国愿年丰，一稔销百忧。
次沙阳留题寓轩
李纲（宋代）

一纪重来一梦中，寓轩脩竹自春风。故人散去因群盗，旧意相春惟七峰。

溪上偶存凝翠阁，圃中安往乐全翁。感时不用频惆怅，万法从来本是空。
登雪窦僧家（一作书窦云禅者壁）
方干（唐代）

登寺寻盘道，人烟远更微。石窗秋见海，山霭暮侵衣。

众木随僧老，高泉尽日飞。谁能厌轩冕，来此便忘机。
送胡季昭竄象郡二首
杨长孺（宋代）

世事昏昏酒正酣，苦言难药盗言甘。
李庭男子真奇绝，便是吾乡小澹奄。
云松轩杂韵六首寄呈轩中诸君子 其五
刘崧（元代）

霏微夕雨沾林润，掩冉晴云傍水閒。忽忆南园两佳士，今晨携酒过西山。
偈
智通（唐代）

三身元我体，四智本心明。身智融无碍，应物任随形。

起修皆妄动，守住匪真精。妙旨因师晓，终亡染污名。
金桥柳色
李进（孟昭）（明代）

官桥送别系兰桡，官道垂杨拂画桥。烟锁翠眉如有恨，日摇金缕不胜娇。

渭城朝雨离筵散，灞岸东风客路遥。君上皇都春又晚，花飞晴雪映趋朝。
留别八首和徐幼眉大令必观见赠韵 其一
周凯（清代）

澎湖东海控咽喉，万顷汪洋拟上游。赤嵌风云全在握，红毛城寨几经修。

虎贲略地疆初辟，鳄浪滔天战未休。自入版图归奠定，将军不让吕婆楼。
喜王阮亭宫詹至粤即送其行 其三
屈大均（明代）

汉臣儒雅甚，詹事复韦贤。望秩分南海，承华别朔天。

越王烽火树，蛮女素馨田。景物春无数，娱君郁水边。
冬雨
杨弘道（元代）

北风常飏六花飞，烟霭溟濛失所宜。炉火宵残闻佩响，帘毡晨所看丝垂。

正当江上梅开日，还似枝头子熟时。七十衰翁嗟未见，考祥何处有人知。
秧马歌（并引）
苏轼（宋代）

过庐陵，见宣德郎致仕曾君安止，出所作《禾谱》。
文既温雅，止亦详实，惜其有所缺，不谱农器也。
予昔游武昌，见农夫皆骑秧马。
以榆枣为腹欲其滑，以楸桐为背欲其轻，腹如小舟，昂其首尾，背如覆瓦，以便两髀，雀跃于泥中，系束藁其首以缚秧。
日行千畦，较之伛偻而作者，劳佚相绝矣。
《史记》禹乘四载，泥行乘橇。
解者曰，橇形如箕，擿行泥上。
岂秧马之类乎？作《秧马歌》一首，附于《禾谱》之末云。
春云濛濛雨凄凄，春秧欲老翠剡齐。
嗟我妇子行水泥，朝分一垅暮千畦。
腰如箜篌首啄鸡，筋烦骨殆声酸嘶。
我有桐马手自提，头尻轩昂腹胁低。
背如覆瓦去角圭，以我两足为四蹄。
耸踊滑汰如凫鹥，纤纤束藁亦可赍。
何用繁缨与月题，朅従畦东走畦西。
山城欲闭闻鼓鼙，忽作的卢跃檀溪。
归来挂壁従高栖，了无刍秣饥不啼。
少壮骑汝逮老黧，何曾蹶轶防颠隮。
锦鞯公子朝金闺，笑我一生蹋牛犁，不知自有木駃騠。
五言二首
王淹（宋代）

一雨日夜零，阶前草更青。
西风忽萧飒，残月照空庭。
都门晓望
金幼孜（明代）

春满皇都淑气清，偶来纵目一舒情。远山漠漠平临野，绿柳依依半出城。

负郭牛羊初散牧，隔花莺鸟自和鸣。玉泉近绕宫墙过，香雾遥从岛树生。

天上旌旗回仗影，人间箫管杂歌声。也知圣代多恩泽，况是丰年乐太平。
太寒早行
石介（宋代）

万动皆休迹，五更独鸣鞭。
星霜结凄色，风霰过长川。
草暖犬犹结，河冰马不前。
城墙多有穴，村屋半无烟。
饿虎寒犹吼，妖狐怪不眠。
山空乱猿叫，树折一鸡颠。
几处炉薰炭，何人坐有氊。
崎岖转行路，凛冽逼穷年。
脚指两个落，衫裳百孔穿。
嘘唏鼻才润，僵直手难拳。
身固冻不死，志当穷且坚。
四方丈夫事，谁为泪潺湲。
奉和鲁望闲居杂题五首。砌思步
皮日休（唐代）

襹襹古薜绷危石，切切阴螀应晚田。

心事万端何处止，少夷峰下旧云泉。
再寄满子权二首 其一
王令（宋代）

秋尽啼衰虫，君思云奈何。我愚得君思合少，君贤劳我心则多。

得独辞源长，泻海为江河。平生未始有点缺，玉日拂拭金烧磨。

寻常貙与狸，见一足已蹉。又况一地卧三虎，狗彘虽勇何敢过。

扬州我何思，青山无一螺。午市不畜宝，米盐财如他。

而吾三夫子，一身各丘轲。琼林自生寒，结露成冰柯。

文章日组纬，玉机飞金梭。谁有真珠绳，结作张麟罗。

拔为当世祥，声为太庙歌。我愿参众民，手足摇婆娑。
蓟门行送周民部元孚饷边
欧大任（明代）

十万材官蓟门戍，何年面缚三当户。败虏犹啼冒顿山，残胡尚领匈奴部。

四镇藩篱在朵颜，黄龙岁有捷书还。每饭谁能忘钜鹿，扬兵只道出燕关。

关头儿戏列墩卒，犬羊风雨防奔突。承平介胄玩国典，仓皇部伍持师律。

河隍不复问屯田，纨绮诗书学控弦。但传烽燧虚乘障，便倚金汤远筑边。

独使至尊念飞挽，算缗请饟劳霜简。明光殿前遣使者，军符十道行亲绾。

君为司农汉大夫，囊鞬双插金仆姑。志封居胥禅姑衍，气夺蒲类驰伊吾。

旄头昨直辽阳右，大将旌旗喜峰口。亚夫之裔善谈兵，借筹可使单于走。

我歌折柳停君车，黄云白草护储胥。赠言岂用绕朝策，归奏先驰实塞书。
访妙玉乞红梅
曹雪芹（清代）

酒未开樽句未裁，寻春问腊到蓬莱。
不求大士瓶中露，为乞孀娥槛外梅。
入世冷挑红雪去，离尘香割紫云来。
槎枒谁惜诗肩瘦，衣上犹沾佛院苔。
季父习静哀诗四首
刘克庄（宋代）

忆在婴儿日，常依少父傍。
不嗔仲容小，犹记阿宜长。
诲语祛蒙吝，埋辞愧惰荒。
从今有疑义，无复叩山房。
翠微山居诗 其十
释冲邈（宋代）

百计千般只为身，不知身是冢中尘。莫欺白发无言语，此是黄泉寄信人。
二十六日慈竹二首
项安世（宋代）

郁郁带春阴，依依绕故林。
何人化南裔，草木有仁心。
予始到琼众谓海南自来无大寒今岁腊月连日风雨殆不异北地因成小诗记之
李光（宋代）

海国冬常燠，阴霾忽满山。飕飕北风劲，凛凛冻云顽。

蟋蟀已无语，芭蕉犹强颜。江头梅柳色，春色几时还。
题王双岩诗集后二首 其一
王迈（宋代）

自是先生标致高，诵诗恍见万人豪。清如金掌双茎露，壮似钱人八月涛。

胸次无尘春拍拍，道腴有味乐陶陶。輶轩刻枣传衡岳，留得芬芳伴楚骚。
次韵十一叔芍药五绝
杜范（宋代）

白白朱朱扫地残，尚余红芍带春妍。
娉婷自笑成孤语，困倚芳丛背日眠。
移枕
黄任（清代）

落红飞絮满绳床，移枕清阴背草堂。向午梦回山鸟乱，隔墙风送菜花香。
瓮茧吟
邓林（宋代）

有茧大如瓮，其来自扶桑。缫成白雪丝，一缕万丈长。

染人嫁五白，妙织云锦章。奇文杂经纬，纨素无晶光。

相缬时所爱，轻綀贵侯王。缁衣不可作，此物閒篚箱。

衮职岂无阙，终当补虞裳。
扬步
赵蕃（宋代）

竟日人行绝，惟闻鸟语多。
忽逢樵妇斧，更听牧儿歌。
书嬾
陆游（宋代）

我性本迂疏，养生又无术，忧患自外至，疾病由中出。
屏居绝造请，冀补东隅失。
今观世间事，如僧视沐栉。
闲身岭上云，睡味蜂房蜜，惟思茅檐下，一席卧朝日。
扑满
刘纶（清代）

皤其腹，缄其口。上如覆盎下如臼，匪卮而漏瓶而守。

小儿宝之比钱薮，使我空囊日见丑。瘦妻笑扑手，急为小儿剖。

今日餦餭馎饦百不有，他日逡巡与耶试取酒。汉缿前，唐匦后，肖物于兹得八九。

那知周庙间，欹器垂铭久。格人元龟宁尔咎，且待朝来廪饩关，恣尔高擎画叉走。
秋日汎西湖
释永颐（宋代）

水凉宜照影，与客上湖船。白浪翻红楫，青山映碧莲。

鸟飞荷叶下，人散柳条边。烟盖归来晚，灯前鹤未眠。
赠别
霍与瑕（明代）

君子归南国，驱马远送之。惠风敷广野，正是暮春时。

景物宜共乐，胡然复违兹。聚首曾几何，各去天一涯。

对酒不成欢，凄凄复凄凄。折此杨柳枝，以赠之子归。

愿及此芳晨，努力扬明辉。莫待秋霜至，萧瑟徒堪悲。
雪霁舟出钓洲斜望云石诸山喜赋
刘崧（元代）

晨出钓洲南，陂陀见云石。紫烟晴欲蒸，白雪寒更积。

乔林拥玄晴，流土杂坟赤。溶溶色流动，江水光荡射。

定有高世人，栖神荫寒碧。
同沈侍郎暨三吴诸子集蒋君塔影园
王鸣盛（清代）

江关萧瑟意何如，风雨招邀慰索居。自昔酒人多意气，论交名士半樵渔。

洞庭落木清霜候，吴苑疏砧白露初。后夜河桥吟望远，含情好为问双鱼。
题记事册
范成大（宋代）

北山山下小庵居，佛劫仙尘只故吾。
八万四千空色界，不离一法认昆庐。
韩侯岭淮阴侯祠
缪荃孙（清代）

功成不作赤松游，便合将身齿属镂。国士一言扶汉鼎，孤儿九死窜蛮陬。

芝吟黄绮悲真主，瓜熟青门感故侯。末路英雄同一哭，萧萧泜水自东流。
望接笋峰不得上
何梅（清代）

入洞疑无路，虚无接笋梢。钩梯仙鬼半，铁索死生交。

人影猱升木，僧寮鹤架巢。那能乘羽化，绝顶共诛茅。
心怀霜
姚合（唐代）

欲识为诗苦，秋霜若在心。
神清方耿耿，气肃觉沈沈。
皓素中方委，严凝得更深。
依稀轻夕渚，仿佛在寒林。
思劲凄孤韵，声酸激冷吟。
还如饮冰士，励节望知音。
近三衢阻雨
陈宓（宋代）

亭午还同晓，馀春只见寒。
不因阴雨窘，那识道途难。
夹路峰峦隐，高田水潦漫。
凭谁扫浮翳，杲杲出云端。
梅二首
张嵲（宋代）

两京当日见初开，尚想凌云绕故台。
倚竹姱姿应小驻，高楼急管未须催。
伤春远目空千里，急景愁肠自九回。
为说西园泉脉动，许携小队探春来。
入定观音
释怀深（宋代）

那伽常在定，无有不定时。为彼散乱人，故现如是相。
过卢明府有赠
高适（唐代）

良吏不易得，古人今可传。静然本诸己，以此知其贤。

我行挹高风，羡尔兼少年。胸怀豁清夜，史汉如流泉。

明日复行春，逶迤出郊坛。登高见百里，桑野郁芊芊。

时平俯鹊巢，岁熟多人烟。奸猾唯闭户，逃亡归种田。

回轩自郭南，老幼满马前。皆贺蚕农至，而无徭役牵。

君观黎庶心，抚之诚万全。何幸逢大道，愿言烹小鲜。

能奏明廷主，一试武城弦。
法灯闻上人和杜鹃诗酬以前韵
王十朋（宋代）

道眼相看颇异常，遥遥莲社有遗芳。两篇诗好无蔬气，四季花然带佛香。

杖锡何时离竹径，寻山莫惜访槐堂。小园花疏烦题注，诗往花来未可忘。
听梁圣民家琵琶
吴则礼（宋代）

宫样缬罗舞袖长，织眉巧学时世妆。
薰炉夜烧避开衣香，酒杯到手天雨霜。
檀槽徐作春雷转，龙纹拨打黄金面。
梨园妙处世不知，为君弹彻霓裳遍。
淮南日日花信风，新声投老爱轻拢，
试与小桃催小红。
雨望偶题
赵蕃（宋代）

漠漠青山雨，霏霏白鹭烟。
诗材来远近，画本极中边。
流落虽天外，登临赖目前。
浮生才几日，此地欲三年。
幽斋偶作
齐己（唐代）

幽院才容个小庭，疏篁低短不堪情。

春来犹赖邻僧树，时引流莺送好声。
寄越中文友
葛绍体（宋代）

客情无处着，身事安何如。
秀水且停棹，蕺山终结庐。
秋风一杯酒，夜雨半床书。
把手蓬莱顶，梅花腊月初。
送梵才大师归天台
元绛（宋代）

责垂忧多两鬓斑，十年长梦赤城山。
何时得似净名子，潄石眠云恣意閒。
偈倾一百六十九首
释智朋（宋代）

罢拈金锡，七尺军前。
今春看又过，何日是归年，
辜负春山啼杜鹃。樊将军向补陀山上礼观音大士，
不知不觉，在五台峨嵋见文殊普贤。
梦徐道行
陈登（明代）

廿八人中最白眉，相逢每恨识君迟。虚心犹抱霜台节，直道因怀国士知。

东角趋朝同献纳，西清退食自委蛇。年来不道交游少，尔独频频入梦思。
登北高峰一首
周紫芝（宋代）

鼓楫去故里，携孥客东吴。湖山森照耀，鱼鸟相嬉娱。

举目见两高，欲上徒嗟吁。人言不可往，无路登云衢。

尽力贾馀勇，遂复酬宿逋。白鸟入苍烟，灭没在太虚。

晓日沸晹谷，万川纳归墟。海门豁中开，怒涛喧朝晡。

尽注百丈江，拱揖朝伍胥。银湖大如许，仅可方覆盂。

诸峰如培塿，琐细不足图。寸眸一俯仰，八极无遗馀。

第恨苍凉日，悠悠迫悬车。临风一怅惘，言旋戒危涂。
寄题何氏绿绮楼
谢翱（宋代）

北岸有高楼，其南多药树。仙人昼采之，遗佩乡江渚。

化为绿绮琴，轸徽微已具。有客来南方，振衣坐其处。

风吹朱鸟巢，欲落鸣至曙。山分地肺云，水流天目雨。

别去重所思，别时不能去。
奉酬守道
徐积（宋代）

教官昨自江南来，但有清风无尘埃。曾遇芙蓉池上客，仍过方家旧钓台。
九日红毛楼登高
游化（清代）

佳哉重阳节，何处寄遨游。旷怀千载上，独陟红毛楼。

红毛楼上风景好，西望大江流浩浩。怅往悲来兴不穷，直须搔首问苍昊。

飘飘云外响风筝，扶摇直上奋鹏程。俯视众山皆渺小，宁甘卑屈负生平。

荆州王粲凭阑叹，何如彭泽醉篱畔。笔未题糕愧未豪，壮心不已且登高。

君不见龙山会上孟参军，风吹帽落自超群。又不见茱萸囊黄菊酒，风流自昔传重九。

但应借取馀杯醉，休论荷兰当日事。圣朝一统庆咸宁，此日登临皆天赐。
题镏商观弈图
乌斯道（明代）

洞中隐隐鸣玉杵，洞口泠泠滴钟乳。何物山人云满身，目有神光面如女。

口谈天地觉支离，托意手谈无是非。力守中虚得玄牝，扫除边幅窥玄机。

玄机一破有真乐，黑白不令双眼迷。高驾飞龙游恍惚，缓骑日月无东西。

寻复遐征览八极，金井垂莲献佳色。秦关赵璧任相持，我道纷然争不得。

山中云路何时通，采樵突入苍髯翁。倚徙旁观如啖蔗，骨毛渐渐生清风。

下界儿孙已成鬼，更为从容看孤子。大浸稽天金石流，出入纵横不曾死。

斧柯烂尽斧有灵，直使再三穷杳冥。倘自苍茫下山去，白头老瘦何足惊。

大唐画工观察使，寄兴云霞知此意。霜纨笔法似轻霏，散作凉飙激人世。
送演侄三首
李昴英（宋代）

少年政要识艰难，受国恩深早一官。
着力莫孤先世望，从头细把四书看。
金兰益友真同志，菽水慈亲曲尽欢。
学取老夫穷意思，免教人指夸繻纨。
正朝诗
曹毗（魏晋）

灵春散初泽，棼煴青阳舒。佳袍忽已故，今载奄复初。

软节畅宇宙，和风被八区。
寄谢霍丘静乐亭
刘敞（宋代）

城西陵谷几推移，仍有中亭玉树枝。从政真同傲吏隐，赏心能树古人期。

诛茅改筑成芳榭，引水交流涨曲池。闻道小山多丽句，还因春草梦新诗。
微雨登城二首·其二
刘敞（宋代）

日午风高新雨晴，残花飞絮两轻轻。
垂鞭缓辔饶间望，时复林间布谷鸣。
拟古远离别
石宝（明代）

风飘飘，雨萧萧。落木下，寒蝉号。长相思，绿满枝。东流波，无尽时。

送君长安道，伤心对秋草。祗道蚕时归，而今桑已老。

君真弃妾妾怜君，暮暮朝朝作雨云。随风忽上君衣袖，莫道无声君不闻。
梦循涧观泉以陟翠微一首
黄省曾（明代）

玄珠岂弗贵，旷度坦寥廓。万有皆浮云，寸心自恬漠。

扶摇者何皆，不易抢榆乐。玉溜垂泠泠，梦寐亦云壑。

饮之庞公鹿，集矣王乔鹤。精神以清莹，洒然释萦缚。
孝和皇帝挽歌
贾曾（唐代）

新命千龄启，鸿图累圣馀。天行应潜跃，帝出受图书。

礼若传尧旧，功疑复夏初。梦游长不返，何国是华胥。
恋绣衾 其二
陆游（宋代）

无方能驻脸上红。笑浮生、扰扰梦中。平地是、冲霄路，又何劳、千日用功。

飘然再过莲峰下，乱云深、吹下暮钟。访旧隐、依然在，但鹤巢、时有堕松。
武夷山
刘学箕（宋代）

十年不到武夷山，几与神仙绝往还。
九曲依然青嶂裹，一峰仍插画檐间。
潺湲野水溪随转，缥缈秋云意自閒。
我见溪山浑似旧，溪山见我鬓毛斑。
南村杂赋十首 其四
陶宗仪（明代）

编图从入甲，养子虑添丁。阁笔焚三策，携锄带一经。

语多邻叟醉，妖胜里巫灵。俗薄何须较，柴门尽日扃。
瑞安道中
魏锡曾（清代）

山椒聊税驾，竟日雾迷漫。我有穷途哭，人嗟行路难。

叱牛怜子母，对竹觊平安。苦羡庞眉叟，茅檐春酒欢。
拟寒山寺 其二十二
释怀深（宋代）

美食意生贪，粗食心起怒。喃喃嗜饱满，殊不知来处。

人生一饭间，贪嗔痴悉具。智者善思惟，莫为餔啜误。
仪凤
杨嗣复（唐代）

八方该帝泽，威凤忽来宾。向日朱光动，迎风翠羽新。

低昂多异朱，饮啄迥无邻。郊薮今翔集，河图意等伦。

闻韶知鼓舞，偶圣愿逡巡。比屋初同俗，垂恩击壤人。
题衣石师面壁石 其一
成鹫（清代）

只履已归葱岭去，祇留片石见天真。凭他坐到无穷际，不把眉毛度与人。
果山春郊即事七首
吴泳（宋代）

花含别墅无边思，水放长渠自在流。
别是一般閒富贵，田家那肯让公侯。
送潘述应宏词下第归江南
卢纶（唐代）

愁与醉相和，昏昏竟若何。感年怀阙久，失意梦乡多。

雨里行青草，山前望白波。江楼覆棋好，谁引仲宣过。
酬李浙西先因从事见寄之作
元稹（唐代）

近日金銮直，亲于汉珥貂。内人传帝命，丞相让吾僚。

浙郡悬旌远，长安谕日遥。因君蕊珠赠，还一梦烟霄。
次韵闵饥两绝
洪咨夔（宋代）

巷头巷尾几夷齐，日为饥肠不肯西。
只愿天公多雨粟，便教米价贱如泥。
读书堂五首 其五
叶子强（宋代）

少长事壮厉，意气弥九州。鞭车踏长路，渠料能夷犹。

困此九折坂，嵚崎不容辀。彼须匪所彊，此售宁或求。

犹有读书心，大寒索衣裘。贱嗜匪贵献，一拂销百愁。

宝此清净退，相从赋归休。农圃雅所问，同一壑一丘。
牡丹
李龏（金朝）

一年生意属流尘，万叶红绡剪尽春。希逸近来成懒病，落时青帝合伤神。
澄江旅舍尤展成见贻近刻
曹重（清代）

逢君郭璞宅，云影入江寒。绿柳遥侵袂，青山早挂冠。

一镫家是梦，千里月同看。持赠阳春曲，高歌玉漏残。
次韵简林绍先诸友三首 其二
俞德邻（宋代）

纳纳乾坤万汇滋，同声同气自相宜。江山今古几兴废，湖海交朋屡别离。

落月照梁疑太白，西风挥扇障元规。老来万事如泥浊，一笑论文祇自知。
嗟美人词
李廌（宋代）

嗟美人兮何之，抚千祀兮增悲。咎司命之匪仁兮，弗庇下民。

故咎数于令人兮，俾弗俪乎常期。既闿端之引大，复柅止而絷维。

仰天衢而愿骋兮，羌为惠之罔终，嗟美人兮怀思。

閟灵修而自珍兮，宁燕婉而倚巾。彼鹈鴂之早鸣兮，欲众芳之陨衰。

亮汝怀之匪良兮，喜佳卉之具腓。灵芝遑恤汝以自芳兮，亦三秀而呈姿。

候虫呻吟而竞秋兮，熠耀夕飞而流光。蚊角翼而虎噬兮，或负岳而成雷。

俄岁运之徂征兮，复尔龄之几何。彼大椿之先秋兮，意松柏之后凋。

属岁寒之太甚兮，雪霜窘而烦威。春归来兮旸谷温，条风发兮百卉菲。

土泉闭兮崔嵬，独玄黄兮就萎。委长年兮涧滨，匠初顾兮弗辰。

感佳时兮嗟美人，蜕遗荣兮上宾天。我吁天兮九阍，如可赎兮百身。
蜀中三首 其三
郑谷（唐代）

渚远江清碧簟纹，小桃花绕薛涛坟。朱桥直指金门路，粉堞高涛玉垒云。

窗下斲琴翘凤足，波中濯锦散鸥群。子规夜夜啼巴树，不并吴乡楚国闻。
寿李雁湖
吴泳（宋代）

自卷朝衣濯雁湖，勋名籍籍在黄枢。
时闻走卒称司马，犹有群黄问大苏。
赴陇尺书弛鹤板，起家万石绾麟符。
宵衣炯炯思黄发，正藉元勋出手扶。
茅包锦
吴与弼（明代）

偶然见说茅包锦，此语端为知者辞。慎勿妄将茅作锦，免令堪鄙又堪嗤。
喜晴
赵蕃（宋代）

扫除诗癖未能空，从使人讥手病风。
事业深虞一无就，壮颜都有几时红。
晓出西园由谷中归
甘复（元代）

披褐入西园，烦襟散清晓。
微风动高树，零露下芳沼。
始行幽谷中，忽出青林杪。
流水漂余花，修筠度啼鸟。
身缘翠石回，思逐白云杳。
负杖孤赏怀，春阑绿阴悄。
后汉门。子密
周昙（唐代）

子密封侯岂所宜，能高德义必无为。

当时若缚还彭氏，率土何忧不自归。
遍题朱惟四增置诸胜十二首 其十二 云萝道
邓云霄（明代）

采药往来常荷锸，寻僧朝夕自携琴。世尘不到山中道，寂寂云萝永日阴。
踏青游·金勒狨鞍
王诜（宋代）

金勒狨鞍，西城嫩寒春晓。路渐入、垂杨芳草。过平堤，穿绿迳，几入啼鸟。是处里，谁家杏花临水，依约靓妆窥照。极目高原，东风露桃烟岛。望十里、红围绿遥。更相将、乘酒兴，幽情多少。待向晚、从头记将归去，说与凤楼人道。
送陈越之河中宁觐
魏野（宋代）

宁觐高堂舜井西，欲辞东閤思依依。三台筵上飞觞送，五老峰依负米归。

莫叹贵无苏子印，且怜荣有老莱衣。旧书达少应投杼，新集镌多肯断机。

红叶村坊临水迥，黄花岐路入山微。重阳虽近难留住，把酒登高会又违。
杂诗三首 其三
刘敞（宋代）

天禄先生空白头，时时好事载书游。滑稽不及鸱夷辈，寂寞端成淑德侯。
己亥杂诗 其二
黄遵宪（清代）

亦曾忍死须臾坐，正用此时持事来。今午垂帘春睡起，拥垆拈箸拨寒灰。
示寿宁长老如晓 其三
邹浩（宋代）

师在兴安我在昭，几年相望但云霄。谁知小出忽大遇，共折青柴带叶烧。
和刘后村梅花百咏
方蒙仲（宋代）

短篱疎竹自周遮，官舍过如野老家。
不是陋儒太孤绝，自看梅后觉无花。
杨极父挽诗
魏了翁（宋代）

高堂元祐脚，下泽少游乡。自得林泉趣，不登声利场。

年方荣四豆，日已下三商。有子翁无咎，存心味更长。
菩萨蛮
姜特立（宋代）

蓬山学士文章伯。尊前风味谁能敌。新觅似花人。添成小院春。

玉纤呵翠袖。满劝金杯酒。寿酒莫辞斟。酒深人意深。
和吴亚卿道本得孙之作
程敏政（明代）

冻雷惊起箨龙儿，老节俄添玉一枝。兆叶仙禽来梦日，喜听英物试啼时。

门随北俗长拖锦，宴出闽肴半杂饴。书种有人公意足，霜髯促尔遍方颐。
春尽独游慈恩寺南池
赵嘏（唐代）

竹外池塘烟雨收，送春无伴亦迟留。秦城马上半年客，

潘鬓水边今日愁。气变晚云红映阙，风含高树碧遮楼。

杏园花落游人尽，独为圭峰一举头。
醉落魄
张炎（宋代）

柳侵阑角。画帘风软红香泊。引人蝴蝶翻轻薄。已自关情，和梦近来恶。

眉梢轻把闲愁著。如今愁重眉梢弱。双眉不画愁消却。不道愁痕，来傍眼边觉。
游海云寺唱和诗
吴中复（宋代）

锦里风光胜别州，海云寺枕碧江头。
连郊瑞麦青黄秀，绕路鸣泉深浅流。
彩石池边成故事，茂林坡上忆前游。
绿樽好伴衰翁醉，十月残春不秒留。
万年春·生灭无情
姬翼（元代）

生灭无情，古今轮转平如水。急须堤备。作个前程计。自有元初，一点何曾离。灵无比。炼成真体。寿量齐天地。
续赋家园七咏 其五 百花台
刘子翚（宋代）

森沈径易迷，支筇为徘徊。何处春光多，时登百花台。

主人澹无情，林花为谁开。
石刻诗
佚名（宋代）

雨滴空阶晓，无心换心香。
井桐花落尽，一半在银床。
登途怀友人
吴融（唐代）

日落野原秀，雨馀云物闲。清时正愁绝，高处正跻攀。

京洛遥天外，江河战鼓间。孤怀欲谁寄，应望塞鸿还。
补瓢 其一
宗林（明代）

足迹寻常懒过桥，栖栖今日又明朝。诗情冷淡霜中菊，服色离披雪后蕉。

贫里有谁分米送，禁山无处觅柴烧。老来自笑贪心在，还对清泉补破瓢。
题子阳监丞见一庵
李弥逊（宋代）

云间幽好许谁参，十亩林园拥舍南。
隐几献花真不二，举杯邀月但成三。
着鞭有路非吾乐，弹铗无求只自甘。
吾亦营巢老深竹，肯分华榜共名庵。
登西楼
范成大（宋代）

少年豪气合摧锋，青鬓朱颜万事慵。
畴昔四愁无梦到，及时一笑有谁供。
诗情饮兴如云薄，草色花光似酒醲。
千里春心吟不尽，下楼分付晚烟钟。
和林子长家庭韵
袁说友（宋代）

诸郎方竞秀，兰玉谢庭家。
国士无双誉，蟾宫第一花。
侍嫔歌采苢，笄鬓绾堆鸦。
已办如椽笔，绵绵赋瓞瓜。
次韵郭删定观潮四绝
喻良能（宋代）

天池潮汐渺难推，何事多盈亦有亏。
生长涛渊头纵白，问之消息莫能知。
题史元量芳润堂
郭印（宋代）

圣经杲杲日翔空，元与后学开愚蒙。
著述成书不得已，令人诵习知吾宗。
辞文旨远非外至，一一流出自胸中。
如木有根水有源，敷荣浸渍乃无穷。
此道含灵悉具足，圣人庸人心本同。
如何异见立仁智，百辙千歧碍不同。
寻枝逐派遂忘返，痴儿失路迷西东。
岂无达者为拈出，抉剔众瞽刳群聋。
史侯名堂深意在，眼悬明镜磨青铜。
欲将妙义示当世，岂独用训垂髫童。
我初闻之喜击节，心心相照密冲融。
作诗粉饰虽赘语，要令万古还淳风。
与弟侄饮梅花下分韵得香字
张栻（宋代）

日多色愈正，春和天与香。
提携一樽酒，问讯满园芳。
嗣岁诗多思，怀人心甚长。
更须多秉烛，玉立胜红妆。
赠别吴仲权三首 其三
赵蕃（宋代）

移舟汉将祠，蹑屐秦人洞。一别几何时，酒杯还此共。

前途或追随，祇恐终倥偬。要是策羸骖，无繇踵飞鞚。
九鲤湖
黄艾（宋代）

九鲤山头爽气芬，潺湲九漈隔溪闻。
青嶂高障海东日，碧溪流空湖曲云。
坐听{狷月换贝}声怜草阁，夜深月色度松门。
无缘能结茅斋宿，绿水丹山欲共分。
山中夜归
戴复古（宋代）

落尽一林月，山中夜半归。
惊行群犬吠，破暗一萤飞。
举我赤藤杖，敲君白板扉。
兴来眠不得，吟到晓星稀。
千叶碧桃花
徐渭（明代）

曲巷高墙立水限，碧桃如盏尽重台。倍将夜月凭谁襞，吹杀春风未易开。

清麝乍飞明府盖，寒酥浓笑美人腮。年年绕树双蝴蝶，说是何郎为粉来。
检阅故人姜筼筜遗稿泫然有作
宋琬（清代）

宿草萋萋几度春，招魂不返大江滨。安知嗣祖非为福，况有要江可作邻。

良友心期为楚些，孤儿风貌是吴人。西风似剪吹残烛，三复遗文泪满巾。
与张总戎登虎头门望海 其三
释今无（明代）

身摇玉镜步罡风，千折烟涛有路通。石吼鼋鼍云是雨，营围鹅鹳木为龙。

天开日出疑蓬岛，茗熟诗成对碧空。此处尚无桑柘事，不须麟阁话军功。
再次韵戏赠道夫
黄庭坚（宋代）

名教自乐地，思君相与娱。
囊锥见末疾，椟玉待时沽。
雨歇鸣鸠树，薰销睡鸭炉。
不来应梦起，子学□啼歈。
诉衷情·楚江南岸小青楼
仲殊（宋代）

楚江南岸小青楼。楼前人舣舟。

别来后庭花晚，花上梦悠悠。

山不断，水空流，谩凝眸。

建康宫殿，燕子来时，多少闲愁。
坚所生母李氏安人挽词五首 其一
张纲（宋代）

仙李移根远，夭桃表庆长。九重颁象服，三世奉萱堂。

尚想慈祥性，难追淡靓妆。眼酸生怕哭，双泪忽淋浪。
次韵陈倅二首 其一
释德洪（宋代）

梦幻有贵贱，譬如绵与芦。美恶俱一暖，未易相贤愚。

我少怀毛发，倦禅辄逃儒。投老加冠巾，舞笏师道吾。

世事几时毕，云山何处无。何为聚落中，滞留如贾胡。

溪声替说法，聚石为讲徒。拊手笑远志，甘为小草乎。
自寰通巽桥寻幽
李彭（宋代）

谷鸟唤暝姿，孤钟生晚听。危桥澹忘归，岩壑耿相映。

潺湲见机泉，窈窕入云磴。遐瞩野寺门，忽尽山阴兴。
客有自程乡来，云黄香铁
林占梅（清代）

香铁先生我岳伯，读书万卷长为客。囊中杰句天无功，笔下颠书风借力。

文章立缀咄嗟间，纷纷馀子无颜色。尝闻生长自吴中，姿神潇洒多其风。

十六归乡应童试，玉树翩翩众誉同。生花不律三峡泻，如锥脱颖惊文宗。

谓折桂枝如拾芥，烧尾龙门嗟屡败。日向长潭事啸游，岩花社酒亦称快。

五羊城里中副车，落寞频年意不如。鸿文只作成均贡，从此才名竞应徐。

例同过夏三冬贮，京兆贤书欣得举。南官报罢陆庄荒，欲去仍留同首鼠。

可怜一第费经营，昔日黄童已得名。诙谐能动公卿色，诗句曾传粉黛情。

万卷雕龙吟律细，一閒挥麈论衡精。到处逢迎珠履趿，诸侯宾客幕中入。

宰相堂前许纵谈，将军麾下容长揖。晚筵客散独留髡，入座重闻丝竹急。

倦还遽授一官归，廿载潮阳列绛帏。皋比复设韩山院，春官桃李成芳菲。

天下广文官独冷，先生裘马何轻肥。天下广文饭不足，先生黍稷满囷围。

先生平生嗜侠义，当仁强项无趋避。京邸归来见末由，询公行止感公谊。

诗篇自昔鸡林通，题名处处碧纱笼。郑虔事业子云札，杜牧情怀短簿容。

天性由来好诗酒，讽咏杯铛不离口。四集诗编「读白华」，一区寓室名「香韭」。

丹青尝画醉禅图，高耸吟肩复露肘。蒲团箕踞赤双趺，笥腹便便光秃首。

一浮三白作鲸吞，掌上瘿瓢大若斗。天花醉里落缤纷，神女维摩互缠纠。

白鹤朱霞幻合离，龙象争拿狮子吼。嘻笑怒骂皆文章，狡狯中间戒律守。

诗佛同登弥勒龛，智珠一串菩提手。兴豪走马章台街，折得春风两枝柳。

诗人少达而多穷，挥霍如公复何有。晚年需次向豫章，蜡屐庐山再徜徉。

抚州司马青衫客，又作黄粱梦一场。巫阳促赴修文召，遗金难买返魂香。

鄙人本是公家婿，蒙公一见垂青睇。海外瞻韩益壮心，何期此日已集逝。

知己不闻胜感恩，天涯哭当寝门例。太息桃夭古渡头，萧寥最是铁耕楼。

抱琴鼓罢平陵曲，七条弦上一时愁。年来春日下黄路，唯有桃花逐水流。
惜花
来鹄（唐代）

东风渐急夕阳斜，一树夭桃数日花。

为惜红芳今夜里，不知和月落谁家。
偶因闲日家事无牵蒙王氏以呼招乃书题於窟记
释道真（宋代）

谯国门传缙以绅，善男子即是帝王孙。
文商碑背题八字，武盛弓弦重六钧。
既出四门观生老，便知六贼不相亲。
夜迶将心登峻岭，心定菩提转法轮。
七夕 其一
李纲（宋代）

银河清浅界烟霄，欲渡何须乌鹊桥。今我去家千里远，却怜牛女会今宵。
挽易氏
王庭圭（宋代）

媪有才子邻我居，父老欲起高门闾。此媪不知家有无，但典髻鬟供买书。

今朝恸哭城南道，忍送丧车入秋草。预愁来岁寒食时，不见襄阳德公嫂。
送婿陈景初还钱塘
张耒（宋代）

乃翁风节老弥坚，嗣子清修学有传。
为爱诗书贤事业，肯羞葛练拙包缠。
经年上国劳归梦，一棹寒流放去船。
饱读陈编勤笔砚，书来寄我好文编。
仲和亲迎慈溪
葛绍体（宋代）

万卷何如一寸心，心涵万卷自知音。
圣功不是寻常事，泰华高寒沧海深。
小园即景
李同芳（明代）

小筑仅半亩，游观春兴长。柳深莺舌滑，花放蝶唇香。

翠竹敲疏雨，寒松逗晚凉。呼尊聊一醉，尘世顿相忘。
朝中措（茉莉拟梦窗）
周密（宋代）

彩绳朱乘驾涛云。亲见许飞琼。多定梅魂才返，香瘢半掐秋痕。

枕函钗缕，熏篝芳焙，儿女心情。尚有第三花在，不妨留待凉生。
鹧鸪天五首 其五
宋琬（清代）

且系兰舟上小坡，闲看春社杖横拖。数家白板鱼鳞屋，几道青横燕尾波。

灯烂漫，舞婆娑。朱颜暂借酒微酡。小儿何似香山妪，爱听衰翁赤壁歌。
苻坚时凤凰歌
佚名（魏晋）

凤凰于飞。其羽翼翼。渊哉圣后。龄万亿。
归舟大雪中入运河，过万家湖
杨万里（宋代）

雪漫水面淡模糊，酿出羔儿酒一壶。
已被膻腴翳醽醁，更添牛乳点春酥。
销金帐下有此否，药玉船中不用酤。
忽见琼缸清彻底，蒲萄一色万家湖。
送钱仲耕修撰
陆游（宋代）

姑熟溪边识胜流，十年重见岂人谋。
自应客路难为别，不是阳关作许愁。
儤直公看鳌禁月，倦游我梦镜湖秋。
殷勤为报中朝旧，睡足平生是建州。
赠胡安成
佘翔（明代）

金薤纵横见国工，谁云篆刻总雕虫。但看一片昆吾铁，切得刀圭吐白虹。
题莫景行棣华碑
凌云翰（元代）

传家谱牒今无恙，达世歌辞每见情。原上鹡鸰曾共难，山中鸥鸟亦同盟。

及时行乐俱闲暇，晚节交游各老成。零落棣华谁与问，紫霞柶处是佳城。
吾志
王禹偁（宋代）

吾生非不辰，吾志复不卑。
致君望尧舜，学业根孔姬。
自为志得行，功业如臯夔。
既登俊秀科，又在清切司。
谏纸无直言，纶诰多愧辞。
黾勉为何事，亲老与妻儿。
一旦命执法，嫉恶寄所施。
丹笔方肆直，皇情已见疑。
斥逐深山中，穷辱何羸羸。
于张及不得，安用此生为。
长亭怨慢·逸兄避暑匡山，予以事不克偕往，挥汗谱寄
魏元戴（清代）

叹依旧、倚天青嶂。著个诗人，层云胸荡。卧稳松阴，香炉烟紫足供养。

多情五老，一笑苍颜无恙。听瀑布寒泉，更涤尽、烦襟千丈。

秋爽。料西风、尚未吹送，摩诃池上。银河纵挽，洗不了、黄茅余瘴。

恨平生、短艇烟波，竟未许、云山策杖。笑成岭成峰，输与坡仙孤唱。
绍兴以后蜡祭四十二首
佚名（隋代）

维后之功，配天其大。
祀而稷之，万世如在。
黄冠野服，骏奔皇皇。
自古有年，神其降康。
登新野城
郑大谟（清代）

登陴南纵目，雉堞瞰龙沟。夕照千村暮，阴风万木秋。

地通淮水曲，天入楚江头。莫道无烽火，兵戈尚未休。
天津感事二十六首
邵雍（宋代）

轮蹄交错未尝停，去若相追来若争。
料得中心无别事，苟非干利即干名。
挽褚雪巘高士
陈深（宋代）

矫矫环中叟，清强八十馀。
平生山水趣，尽力老庄书。
黄鹄人间世，白云天上居。
蕉花吹又落，回首一唏嘘。
秋晚客鸡鸣寺
顾大猷（明代）

古寺崔嵬俯帝城，攀跻渐觉旅愁轻。
楼台寒入三山色，砧杵秋高万户声。
向夕张琴依竹坐，有时待月伴僧行。
从来禅室多心赏，几席无尘梦亦清。
碧泉芍药四首
胡寅（宋代）

乐水频频到，寻花特特来。
余春初自媚，清赏未能回。
雨裹仙苞重，风扶秀脸开。
宝刀移造化，单叶变楼台。
桃源八景九首 其六 莲花坞
吴琏（明代）

红莲艳艳碧莲开，风细馀香远近来。藕大如船花十丈，结窝何必问蓬莱。
海燕
殷奎（明代）

海燕朝始来，巢我旧堂楣。酸枣作春花，还是去年枝。

微物亦有常，人事乃不齐。东风故园暮，万里愆归期。

岂无弟与妹，志养须躬为。亲忧路共长，况复音书迟。

安得如海燕，飞去慰所思。
咏友人竹
汪炎昶（宋代）

拂云何日种，萧渍傍茅堂。
翠重烟分渭，痕乾泪染湘。
堑鞭枝倒发，径条笋斜行。
地紫根相络，茎高箨渐长。
山僧冬觅种，娄叟夏偷凉。
泛户阴开阖，掀风势簸扬。
杖侵铿瘦玉，执刮聚浮霜。
禽踏枝毿屋，松添影压墙。
箾韶如不弃，或可倚宫商。
汪履道家观古书
释德洪（宋代）

风流前辈已成尘，笔迹犹为世所珍。促膝猛观惊盛事，临风长想见斯人。

气生伟逸龙蛇动，秀发精神点画新。破箧尚能多此物，且欣汪子未全贫。
丁未同诸兄弟过石门
何吾驺（明代）

去年相送石门潮，此日同君道寂寥。犹是布衣天下士，夜深明月坐吹箫。
永遇乐·饯灶
张慎仪（清代）

裂竹声中，又逢汉腊，喧传寤祭。桦烛两行，椒浆一斝，浅醉神应善。凭虚驰骤，云车风马，说上九天言事。奏迎送，短长弦曲，余音绕梁飞起。
此风溯自，黄羊托始，俗尚沿今犹尔。荔捻粉团，脯融豆乳，表敬随人意。吉蠲致祷，也都不是，浪学王孙私媚。但只愿，乞来利市，普分余惠。
偈颂一百零二首 其六十一
释绍昙（宋代）

三伏走人间，炎蒸汗如雨。非无休歇时，亦无栖泊处。

拄杖子，脊梁生铁铸，浩浩尘中能辨主。归来息影翠微深，抹月披云，截断千差路。
桃花菊
朱翌（宋代）

菊花忽作桃花面，放眼难看九月黄。
花不见桃惟见菊，又将红雨学啼妆。
送萧颖士赴东府，得散字
殷少野（唐代）

官闲幕府下，聊以任纵诞。文学鲁仲尼，高标嵇中散。

出门时雨润，对酒春风暖。感激知己恩，别离魂欲断。
诗
孙绰（魏晋）

迢迢云端月，的烁霞间星。清商激西牖，澄景至南棂。
归钓吟
华岳（宋代）

我生本是丝纶客，尝抱丝纶钓王国。
胶庠虽识姚有虞，载车未遇周西析。
抱琴归去古江边，江头风月犹依然。
江风刮岸岸如削，江月照人人未眠。
沙平浪静江天阔，换酒捉鱼鱼拨刺。
有时醉碗和月吞，有时醉棹和烟拨。
或唱歌，或吹笛，
欸乃宫商人不识。歌声唤彻烟水寒，
笛声清透云霄碧。不张帆，
任渠去，去到云山深处住。
云山深处有画图，添个云山画图侣。
不拨棹，任渠流，
流入玻瓈影裹头。玻璃影裹迸珠玉，
千斛万斛谁能收。倦时眠，
醉时舞，渔家自有神仙府。
睡时蝴蝶梦庄周，舞处鸥鸢奏韶武。
自举归钓吟，清江漠漠烟沉沉。
云藏万壑暗水尾，风吹孤月摇天心。
翠微父，翠微父，
和我行歌进南浦。画桥流水抹晴烟，
残照暮霞收宿雨。水连天，
天似水，一蓑活计谁能比。
枫叶飘霜鲈脍香，杨花雪河魨美。
也不学，姜太公，
百年将至方非熊。会须年少遇真主，
恢我诸夏车书同。也不学，
严子陵，云台不为殊勋。
中兴只作钓台侣，胸啡中百万和无兵。
我网不似汉，汉网何太疏，
也曾漏却吞舟鱼。何当周密如枢机，
直欲纤悉皆无遗。我钩不似吕，
吕钩何太直，除却文王有谁识。
争如猛曲一弯腰，牵取星珠并月璧。
鱼胶寒齿折蒿剔，蟹螯刺指和笼烹。
屠龙饪鼎口不美，断鲸斫炙肠聊撑。